1.

Članak 11. zamjenjuje se sljedećim: „Članak 11. Službeni certifikat 1. Svakoj pošiljci hrane i hrane za životinje navedene u Prilogu II. prilaže se službeni certifikat u skladu s predloškom utvrđenim u Prilogu IV. („službeni certifikat”). 2. Službeni certifikat mora ispunjavati sljedeće zahtjeve: (a) službeni certifikat izdaje nadležno tijelo treće zemlje podrijetla ili treće zemlje iz koje je pošiljka poslana ako to nije zemlja podrijetla; (b) službeni certifikat nosi identifikacijsku oznaku pošiljke na koju se odnosi iz članka 9. stavka 1.; (c) službeni certifikat sadržava potpis službene osobe za certificiranje i službeni pečat; (d) ako službeni certifikat sadržava više tvrdnji ili alternativne tvrdnje, službena osoba za certificiranje precrtava, parafira i stavlja pečat na tvrdnje koje nisu relevantne ili ih u cijelosti briše iz certifikata; (e) službeni certifikat sastoji se od jednog od sljedećeg: i. jednog lista papira; ii. više spojenih listova papira koji čine nedjeljivu cjelinu; iii. niza stranica koje su numerirane tako da je na svakoj od njih navedeno da je riječ o određenoj stranici u konačnom nizu; (f) ako se službeni certifikat sastoji od niza stranica kako je navedeno u točki (e) podtočki iii. ovog stavka, svaka stranica sadržava jedinstveni kôd iz članka 89. stavka 1. točke (a) Uredbe (EU) 2017/625, potpis službene osobe za certificiranje i službeni pečat; (g) službeni certifikat predočava se nadležnom tijelu granične kontrolne postaje ulaska u Uniju ako pošiljka podliježe službenim kontrolama; (h) službeni certifikat izdaje se prije nego što pošiljka na koju se odnosi napusti nadzor nadležnih tijela treće zemlje koja izdaje certifikat; (i) službeni certifikat sastavlja se na službenom jeziku ili na jednom od službenih jezika države članice u kojoj se nalazi granična kontrolna postaja ulaska u Uniju; (j) službeni certifikat valjan je najviše četiri mjeseca od datuma izdavanja, ali u svakom slučaju najviše šest mjeseci od datuma rezultata laboratorijskih analiza iz članka 10. stavka 1. 3. Odstupajući od stavka 2. točke i., država članica može se složiti da se službeni certifikati sastave na nekom drugom službenom jeziku Unije, prema potrebi uz ovjereni prijevod. 4. Boja potpisa i pečata, osim reljefnog ili vodenog žiga, koji su navedeni u stavku 2. točki (c) razlikuje se od boje tiska. 5. Točke od (c) do (g) stavka 2. i stavak 4. ne primjenjuju se na elektroničke službene certifikate izdane u skladu sa zahtjevima iz članka 39. stavka 1. Provedbene uredbe Komisije (EU) 2019/1715 (*1). 6. Točke (d), (e) i (f) stavka 2. ne primjenjuju se na službene certifikate izdane u papirnatom obliku koji su ispunjeni u sustavu TRACES i iz njega preuzeti u obliku ispisa. 7. Nadležna tijela mogu izdati zamjenski službeni certifikat samo u skladu s pravilima utvrđenima u članku 6. Provedbene uredbe Komisije (EU) 2020/2235 (*2). 8. Službeni certifikat ispunjava se u skladu s napomenama iz Priloga IV. (*1) Provedbena uredba Komisije (EU) 2019/1715 od 30. rujna 2019. o utvrđivanju pravila za funkcioniranje sustava za upravljanje informacijama za službene kontrole i njegovih sistemskih komponenata („Uredba o IMSOC-u”) (SL L 261, 14.10.2019., str. 37.)." (*2) Provedbena uredba Komisije (EU) 2020/2235 od 16. prosinca 2020. o utvrđivanju pravila za primjenu uredbi (EU) 2016/429 i (EU) 2017/625 Europskog parlamenta i Vijeća u pogledu predložaka certifikata o zdravlju životinja, predložaka službenih certifikata i predložaka certifikata o zdravlju životinja/službenih certifikata za ulazak u Uniju i premještanja unutar Unije pošiljaka određenih kategorija životinja i robe i u pogledu službenog certificiranja u vezi s takvim certifikatima te o stavljanju izvan snage Uredbe (EZ) br. 599/2004, provedbenih uredbi (EU) br. 636/2014 i (EU) 2019/628, Direktive 98/68/EZ i odluka 2000/572/EZ, 2003/779/EZ i 2007/240/EZ (SL L 442, 30.12.2020., str. 1.).”"